CELEX: 22016D2388
Language: sk
Date: 2016-12-19 00:00:00
Title: Rozhodnutie Asociačnej rady EÚ – Jordánsko č. 1/2016 z 19. decembra 2016 o dohode o prioritách partnerstva EÚ a Jordánska [2016/2388]

24.12.2016   
            
            
               SK
            
            
               Úradný vestník Európskej únie
            
            
               L 355/31
            
         ROZHODNUTIE ASOCIAČNEJ RADY EÚ – JORDÁNSKO č. 1/2016
   z 19. decembra 2016
   o dohode o prioritách partnerstva EÚ a Jordánska [2016/2388]
   ASOCIAČNÁ RADA EÚ – JORDÁNSKO,
   so zreteľom na Euro-stredomorskú dohodu o pridružení medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej,
   keďže:
   
               (1)
            
            
               Euro-stredomorská dohoda o pridružení medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej (ďalej len „dohoda“) bola podpísaná 24. novembra 1997 a nadobudla platnosť 1. mája 2002.
            
         
               (2)
            
            
               Podľa článku 91 dohody má asociačná rada právomoc prijímať rozhodnutia na účely dosiahnutia cieľov tejto dohody a robiť primerané odporúčania.
            
         
               (3)
            
            
               Článok 101 dohody ustanovuje, že zmluvné strany prijímajú všetky všeobecné alebo osobitné opatrenia potrebné na splnenie svojich povinností, ktoré z nej vyplývajú, a zabezpečujú, aby sa dosiahli jej ciele.
            
         
               (4)
            
            
               V preskúmaní európskej susedskej politiky sa navrhuje nová fáza spolupráce s partnermi s väčším podielom zodpovednosti na oboch stranách.
            
         
               (5)
            
            
               EÚ a Jordánsko sa dohodli na upevnení svojho partnerstva schválením súboru priorít na obdobie rokov 2016 – 2018 s cieľom podporiť a posilniť odolnosť a stabilitu Jordánska a riešiť vplyv pretrvávajúceho konfliktu v Sýrii.
            
         
               (6)
            
            
               Zmluvné strany dohody sa dohodli na znení priorít partnerstva EÚ a Jordánska vrátane paktu, ktorými sa podporí vykonávanie dohody, zameriavajúc spoluprácu na zvyčajne identifikované spoločné záujmy,
            
         PRIJALA TOTO ROZHODNUTIE:
   Článok 1
   Asociačná rada odporúča zmluvným stranám, aby vykonávali priority partnerstva EÚ a Jordánska vrátane paktu, ako sa uvádza v prílohe k tomuto rozhodnutiu.
   Článok 2
   Asociačná rada rozhodla, že priority partnerstva EÚ a Jordánska vrátane paktu nahrádzajú Akčný plán medzi EÚ a Jordánskom, ktorý nadobudol platnosť v októbri 2012.
   Článok 3
   Toto rozhodnutie nadobúda účinnosť dňom jeho prijatia.
   
      V Bruseli 19. decembra 2016
      
         
            Za Asociačnú radu EÚ – Jordánsko
         
         
            predseda
         
         F. MOGHERINI
      
   
   
      PRÍLOHA
      
         PRIORITY PARTNERSTVA EÚ A JORDÁNSKA VRÁTANE PAKTU
      
      
         
            Priority partnerstva EÚ a Jordánska na roky 2016 – 2018
         
      
      I.   
            Kontext
         
      
      V záujme ďalšieho posilnenia pevného a viacúrovňového vzťahu medzi EÚ a Jordánskom sa identifikovali priority, ktorými sa partnerstvo bude riadiť v období 2016 – 2018, pričom na konci roka 2018 sa zváži jeho predĺženie o ďalšie dva roky vzhľadom na politický, bezpečnostný a hospodársky vývoj. Priority partnerstva EÚ a Jordánska stelesňujú spoločné ciele európskej susedskej politiky, ktorými sú spoločné priestory mieru, prosperity a stability. Predstavujú jej hlavné prvky – diferenciáciu a spoločnú zodpovednosť, ale aj flexibilitu na prispôsobenie sa meniacim sa okolnostiam, v zmysle dohody medzi EÚ a Jordánskom. Priority partnerstva predstavujú „otvorený“ dokument a predpokladajú splnenie vzájomných záväzkov stanovených v priloženom pakte EÚ a Jordánska.
      Partnerstvo a prioritné oblasti spolupráce sa budú aj naďalej zachovávať prostredníctvom pravidelných politických stretnutí na vysokej úrovni; dialógov o hospodárskych, obchodných a justičných otázkach a o ľudských právach; partnerstva EÚ a Jordánska v oblasti mobility; dohody EÚ a Jordánska o vede a technológiách a iných dohôd; záväzku EÚ a Jordánska posilniť dialóg a spoluprácu v oblasti bezpečnosti vrátane boja proti násilnému extrémizmu a terorizmu, ako aj prebiehajúcej bilaterálnej spolupráce na podporu jordánskeho obyvateľstva.
      
         Prostredníctvom priorít partnerstva sa potvrdzuje dobre nadviazaný vzťah, ako aj priestor na prehĺbenie vzájomnej spolupráce.
      Súčasná situácia je na upevnenie vzťahov medzi EÚ a Jordánskom mimoriadne vhodná. EÚ a Jordánsko majú spoločné záujmy a čelia spoločným výzvam. Kríza v Sýrii od roku 2011 výrazne ovplyvňuje Jordánsko, región, ako aj EÚ. EÚ a Jordánsko potvrdili, že majú spoločné ciele a záujmy tým, že sa usilujú o mierový proces a návrat k stabilite a mieru v Sýrii a zároveň podporujú trvalo udržateľný rozvoj.
      EÚ uznáva dôležitú úlohu, ktorú Jordánsko zohráva na vnútroštátnej, regionálnej aj medzinárodnej úrovni. EÚ vyjadruje Jordánsku uznanie za jeho mimoriadne úsilie o prichýlenie veľkého počtu utečencov (okrem iného Sýrčanov, ako aj Palestínčanov, Iračanov, Líbyjčanov a Jemenčanov), ktorí v Jordánsku hľadajú útočisko. EÚ bude naďalej pomáhať Jordánsku pri ďalšom poskytovaní životne dôležitej podpory utečencom, ktorí v Jordánsku hľadajú ochranu, a pri posilňovaní jeho odolnosti. Jordánsko okrem toho naďalej vynakladalo príkladné úsilie o podporu mieru a bezpečnosti na Blízkom východe a za jeho hranicami a zohrávalo v tomto procese významnú úlohu (vrátane mierového procesu na Blízkom východe), bojovalo proti radikalizácii a terorizmu, a to aj ako nestály člen Bezpečnostnej rady OSN (2014 – 15) a prostredníctvom Únie pre Stredozemie, ktorej spoločne s EÚ predsedá od roku 2012.
      Priority partnerstva sú založené na spoločných úspechoch a oblastiach spoločného záujmu. Vychádzajú aj z dynamiky dosiahnutej na londýnskej konferencii zo 4. februára 2016„Podpora Sýrie a okolitého regiónu“, ako aj zo záväzkov v rámci medzinárodného paktu, ktoré formulovali Jordánsko a ďalší usporiadatelia tejto konferencie, ktorá bola zameraná na zachovanie výsledkov Jordánska v oblasti rozvoja v kontexte pokračujúcej humanitárnej pomoci a náležitej podpory hostiteľskej komunity. Cieľom EÚ a Jordánska je premeniť výzvy, ktoré predstavuje kríza v Sýrii, na konkrétne príležitosti v prospech obyvateľstva Jordánska, sýrskych utečencov a EÚ.
      Osobitné opatrenia na podporu sýrskych utečencov však nebudú na úkor iných ľudí, ktorí v Jordánsku žijú a hľadajú ochranu.
      II.   
            Priority
         
      
      Priority partnerstva odrážajú spoločné záujmy a sústreďujú sa na oblasti, v ktorých je spolupráca EÚ a Jordánska prínosom pre obe strany. EÚ a Jordánsko sú preto odhodlané prehĺbiť spoluprácu v prierezových otázkach, od stabilizácie a bezpečnosti k právnemu štátu a ľudským právam, rodovej rovnosti a posilňovaniu postavenia žien, dialógu s občianskou spoločnosťou, migrácii a mobilite, riešeniu násilného extrémizmu a radikalizácie a trvalo udržateľnému využívaniu prírodných zdrojov.
      Partnerstvo sa napr. zameriava na mládež a zamestnateľnosť s cieľom prispieť k súdržnosti spoločnosti, vytvárať udržateľné hospodárske príležitosti, a to aj na základe vysoko kvalitného vzdelávania a odbornej prípravy, a podporovať kultúru podnikania a inovácie. Iniciatívy v sektore kultúry vrátane tých, ktoré sú zamerané na rozvoj kultúrneho a kreatívneho priemyslu, by sa mali posudzovať vzhľadom na jeho významný príspevok k presadzovaniu medzikultúrneho dialógu a sociálno-ekonomického rozvoja.
      Prierezovou prioritou v oblasti migrácie a mobility je pokrok v účinnom vykonávaní rôznych zložiek partnerstva v oblasti mobility. Dobre riadený a udržateľný rámec, ktorý by tiež prispel k tomu, aby sa ľudia mohli medzi Jordánskom a EÚ pohybovať pravidelne a ľahšie, môže podporiť rozvoj ľudského kapitálu a hospodársky rast.
      
                  i)
               
               
                  EÚ a Jordánsko sú spoľahliví 
                        partneri v oblasti zahraničnej a bezpečnostnej politiky
                     . Strategická a operačná spolupráca sa bude uskutočňovať dvojstranne, ako aj na mnohostranných fórach, a na regionálnej úrovni, a to aj prostredníctvom spolupredsedníctva Únie pre Stredozemie. Je v spoločnom záujme EÚ a Jordánska podporovať stabilitu a mier v tomto regióne a na celom svete, okrem iného aj pokračujúcou spoluprácou na podporu politickej transformácie a budovania mieru v Sýrii. EÚ a Jordánsko sa usilujú stať sa modelmi tolerantných spoločností, čo je ďalším dôvodom na posilnenie spolupráce v oblasti zahraničnej politiky.
               
            
                  ii)
               
               
                  Druhá priorita sa zameriava na udržanie makroekonomickej stability Jordánska a 
                        posilnenie jeho sociálneho a hospodárskeho rozvoja
                      v súlade s dokumentom s názvom „Jordánsko 2025 – národná vízia a stratégia“, popri zvýšení odolnosti Jordánska voči dôsledkom sýrskej krízy a regionálnej nestability.
                  Silné a stabilné jordánske hospodárstvo, podporované ďalším uvoľnením obchodného režimu medzi Jordánskom a EÚ a lepším investičným prostredím (dosiahnutým prostredníctvom reforiem podnikateľského prostredia), bude pôsobiť ako silný stimul pre tvorbu pracovných miest pre Jordáncov a prípadne sýrskych utečencov. Modernizácia a diverzifikácia hospodárstva sa ďalej posilní podporou rastu založeného na inovácii a výmeny poznatkov. V tej istej súvislosti sa zintenzívni spolupráca v oblasti zlepšenia zamestnateľnosti, rozvoja zručností a súvisiacej reformy vzdelávania v záujme podpory úlohy mládeže v hospodárstve a spoločnosti.
                  Posilnením súčasnej dohody o pridružení prostredníctvom rokovaní o prehĺbenej a komplexnej zóne voľného obchodu (DCFTA), v rámci ktorých sa pozornosť venuje všetkým problémom v oblasti prístupu na trh, ktoré Jordánsku bránia v plnej miere využívať príležitosti vyplývajúce z dohody o pridružení, sa takisto zlepší integrácia Jordánska do trhu EÚ a vytvoria sa nové príležitosti pre obchod, investície a rozvoj.
               
            
                  iii)
               
               
                  Tretia priorita partnerstva, ktorá je úzko prepojená s predchádzajúcimi dvoma prioritami, sa zameriava na podporu úsilia Jordánska na 
                        posilnenie správy vecí verejných, právneho štátu, demokratickej reformy a ľudských práv
                     . Spoločnými hodnotami sú ľudské práva a základné slobody zakotvené v medzinárodných, regionálnych a vnútroštátnych právnych predpisoch. Základom vzťahov medzi EÚ a Jordánskom je dodržiavanie demokratických princípov a základných ľudských práv.
               
            1.   Posilnenie spolupráce v oblasti regionálnej stability a bezpečnosti vrátane boja proti terorizmu
      
      EÚ oceňuje všetko relevantné úsilie Jordánska. EÚ a Jordánsko by mali pokračovať v úzkej spolupráci pri riešení destabilizácie regiónu vrátane zvýšenej bezpečnostnej hrozby po rozšírení Dá'išu a iných teroristických skupín. EÚ a Jordánsko majú v súvislosti s riešením sýrskej krízy podobné ciele. Činnosť v rámci Medzinárodnej skupiny na podporu Sýrie a iných fór by mala pokračovať, rovnako ako spolupráca v rámci plánu EÚ a Jordánska v oblasti zvýšenej bezpečnosti a boja proti terorizmu, s osobitným dôrazom na spoločné projekty a výmenu informácií.
      EÚ a Jordánsko by tiež mali zintenzívniť „budovanie mostov“ v iných konfliktných situáciách vrátane mierového procesu na Blízkom východe a situácie v Africkom rohu (Aqabský proces). Popri rozmere prebiehajúceho konfliktu posilnia EÚ a Jordánsko v rámci mechanizmu Únie v oblasti civilnej ochrany spoluprácu na zvládaní katastrof a civilnej ochrany.
      EÚ a Jordánsko sú partnermi pri presadzovaní a podpore dialógu medzi kultúrami a náboženstvami na celosvetovej a regionálnej úrovni, pričom Jordánsko v tejto súvislosti zohráva vedúcu úlohu.
      Vysokou prioritou musí zostať boj proti terorizmu, násilnému extrémizmu a radikalizácii. Vzhľadom na to a ako doplnenie pravidelného politického a tematického dialógu zintenzívnia EÚ a Jordánsko konkrétnu spoluprácu a výmenu informácií v záujme riešenia týchto výziev v rámci právneho štátu. EÚ a Jordánsko budú spolupracovať, a to aj prostredníctvom dohodnutých vzdelávacích programov so zapojením širokého rozsahu jordánskych organizácií občianskej spoločnosti.
      2.   Podpora hospodárskej stability, udržateľného rastu založeného na znalostiach, kvalitného vzdelávania a vytvárania pracovných miest
      
      
                  a)
               
               
                  Sýrska kríza a dlhotrvajúci utečenecký problém, ktorý spôsobila, majú závažné dôsledky na sociálno-ekonomické prostredie Jordánska, jeho obmedzené prírodné zdroje a poskytovanie základných služieb, čo zhoršuje už aj tak neľahkú hospodársku situáciu. Z tohto dôvodu sa bude ďalej rozvíjať hospodársky dialóg a spolupráca v oblasti makroekonomických otázok s cieľom presadzovať zdravé makroekonomické a štrukturálne politiky, ktoré podporujú rastový potenciál a zvyšujú odolnosť jordánskeho hospodárstva v zmysle cieľov stratégie „Jordánsko 2025“. Malo by sa pokračovať v úsilí o zachovanie makroekonomickej stability, a to aj v rámci nového programu Medzinárodného menového fondu (MMF), ktorý EÚ môže doplniť o nový program makrofinančnej pomoci.
                  Popri riadnom fiškálnom a rozpočtovom hospodárení sa bude ďalej rozvíjať spolupráca v oblasti reformy jordánskeho verejného sektora v záujme zlepšenia riadenia verejných financií, ale aj jeho celkovej efektívnosti a kapacít poskytovať služby.
               
            
                  b)
               
               
                  Hlavnou sociálno-ekonomickou výzvou pre Jordánsko je podporovať zamestnanosť a zamestnateľnosť – najmä mladých Jordáncov a prípadne najzraniteľnejších skupín, a to prostredníctvom vytvárania pracovných miest, podpory podnikania a inovácie, rozvoja zručností a kvalifikácií, ako aj podpory cielenej odbornej prípravy, vzdelávania a výskumu. V rámci priorít partnerstva sa to má dosiahnuť uplatňovaním rozličných nástrojov politík: obchodu, rozvoja podnikania, vzdelávania a odbornej prípravy, zvýšenej mobility. Cieľom všetkých týchto nástrojov je tiež posilniť ekonomické postavenie a účasť žien.
                  
                              a)
                           
                           
                              „Obchod za rozvoj“ („Trade-for-development“) predstavuje kľúčový prvok priorít partnerstva/paktu. Vytváranie pracovných miest, ktoré sa dosiahne vďaka zmierneniu pravidiel pôvodu medzi Jordánskom a EÚ a sprievodným opatreniam, bude prospešné tak pre sýrskych utečencov, ako aj jordánske hostiteľské komunity. Toto zmiernenie pravidiel pôvodu nebude mať vplyv na pokračujúce úsilie EÚ a Jordánska o uzavretie prehĺbenej a komplexnej dohody o voľnom obchode. EÚ a Jordánsko chcú aj naďalej začať o tejto dohode rokovania, ktorých súčasťou bude aj riešenie všetkých problémov súvisiacich so vstupom na trh jordánskych výrobkov určených na vývoz do EÚ. Zároveň budú EÚ a Jordánsko pokračovať v dialógu s cieľom podporiť harmonizáciu v oblastiach, ako sú sanitárne a fytosanitárne opatrenia (SPS), technické prekážky obchodu (TBT) alebo služby.
                           
                        
                              b)
                           
                           
                              EÚ a Jordánsko budú uprednostňovať a zvyšovať svoje úsilie v záujme: zlepšenia podnikateľského prostredia a prilákania investícií; podpory rozvoja súkromného sektora (a to aj prostredníctvom regulačnej a administratívnej reformy a poskytovania úverov spoločnostiam); vytvorenia vhodného súboru znalostí a zručností potrebných na jordánskom pracovnom trhu. Na vytvorenie udržateľných a dôstojných pracovných miest, predovšetkým pre mladých ľudí, je tiež dôležité posilniť znalostné odvetvia.
                           
                        
                              c)
                           
                           
                              Ďalším účinným nástrojom na posilnenie sociálneho a hospodárskeho rozvoja je vzdelávanie. Vzdelávanie bude zásadné pre splnenie tejto priority v prospech všetkých ľudí žijúcich v Jordánsku vrátane utečencov. V rámci spolupráce EÚ a Jordánska sa bude presadzovať a podporovať kvalitné verejné vzdelávanie pre všetky deti na všetkých úrovniach s cieľom zabezpečiť, aby mal každý príležitosť študovať a formovať vlastnú budúcnosť. Odborná príprava si taktiež zaslúži osobitnú pozornosť a adresnú podporu.
                           
                        
            
                  c)
               
               
                  EÚ a Jordánsko budú pokračovať v podpore inovatívneho výskumu a riešení založených na poznatkoch a v spolupráci v oblasti energie z obnoviteľných zdrojov, energetickej efektívnosti a trvalo udržateľného riadenia prírodných zdrojov vrátane hospodárenia s vodou a nakladania s odpadmi, ako aj v presadzovaní výsledkov Parížskej dohody o zmene klímy.
               
            
                  
                     Spolupráca medzi EÚ a Jordánskom pri riešení sýrskej utečeneckej krízy
                  
                  EÚ bude popri dvojstrannej spolupráci s Jordánskom naďalej podporovať Jordánsko v poskytovaní životne dôležitej pomoci sýrskym utečencom, ktorí v tejto krajine hľadajú ochranu, a to aj prostredníctvom týchto opatrení:
                  
                              I.
                           
                           
                              zmiernenie pravidiel pôvodu pre Jordánsko a sprievodné opatrenia na podporu vývozu na trh EÚ a tvorbu pracovných miest tak pre Jordáncov, ako aj pre sýrskych utečencov;
                           
                        
                              II.
                           
                           
                              zlepšenie zručností a schopností sýrskych utečencov, a to aj vzhľadom na obnovu budúcej Sýrie;
                           
                        
                              III.
                           
                           
                              kvalitné vzdelávanie a odborná príprava pre všetky deti žijúce v Jordánsku, aby sa zabezpečilo, že každé dieťa dostane v súlade s vnútroštátnymi právnymi predpismi príležitosť študovať a budovať svoju budúcnosť;
                           
                        
                              IV.
                           
                           
                              sprievodné opatrenia na podporu Jordánska a zraniteľných hostiteľských komunít.
                           
                        Ďalšie podrobnosti sa uvádzajú v pakte EÚ a Jordánska (vrátane vzájomných záväzkov), ktorý sa nachádza v prílohe.
               
            3.   Posilnenie demokratickej správy vecí verejných, právneho štátu a ľudských práv
      
      Napriek všetkým regionálnym nepokojom budú EÚ a Jordánsko v súlade s nepretržitým reformným procesom Jordánska pokračovať vo vzájomnej spolupráci, aby ďalej posilnili: jordánsky demokratický a justičný systém; právny štát; rodovú rovnosť; ľudské práva a základné slobody; zákonné pracovné prostredie pre občiansku spoločnosť, ktoré povedie k rozvoju aktívnej občianskej spoločnosti.
      Spolupráca bude zacielená na reformu súdnictva a prístup k spravodlivosti, ako aj na medzinárodnú justičnú spoluprácu, volebný proces (vrátane opatrení nadväzujúcich na odporúčania volebných pozorovateľských misií EÚ), ďalšie posilnenie systému politických strán a dohľadu a legislatívnej úlohy parlamentu, procesu decentralizácie, pluralitných médií.
      EÚ a Jordánsko budú pokračovať v pravidelnom dialógu o demokracii a dobrej správe vecí verejných, spravodlivosti, právnom štáte a ľudských právach vo forme, na ktorej sa dohodnú. Tento dialóg bude vychádzať z medzinárodných, regionálnych a vnútroštátnych výdobytkov a záväzkov Jordánska. Organizácie občianskej spoločnosti sa môžu spoločne vyzvať, aby k tomuto dialógu prispeli.
      Pokiaľ ide konkrétne o ľudské práva, pravidelný dialóg sa bude venovať okrem iného: slobode prejavu, slobode združovania vrátane pracovného prostredia pre občiansku spoločnosť, právam žien a posilneniu postavenia žien v politickom a verejnom živote. Na realizáciu týchto cieľov a na ďalšiu podporu a posilnenie demokracie a dobrej správy vecí verejných Jordánska, ako aj jeho boja proti korupcii je nevyhnutná zodpovedná, transparentná, účinná a inkluzívna verejná správa.
      V rámci tohto dialógu sa náležite zohľadnia existujúce záväzky Jordánska na mnohostrannej úrovni. Dialóg sa bude týkať aj hospodárskych, sociálnych a kultúrnych práv, napríklad v oblasti vzdelávania a práce. Bude sa vzťahovať najmä na oblasti zaradené do priorít partnerstva.
      III.   
            Mechanizmus dialógu a vzájomnej spolupráce
         
      
      Všeobecný rámec vzťahov medzi EÚ a Jordánskom je stanovený dohodou o pridružení, ktorá nadobudla platnosť v roku 2002, a posilneným štatútom, ktorý sa dosiahol v roku 2010. Veľký význam bude mať preskúmanie dohody o pridružení po takmer 15 rokoch jej existencie alebo racionalizácia jej vykonávania prostredníctvom dôkladného prehodnotenia dialógov a práce podvýborov. Zoskupenie podvýborov do niekoľkých tematických dialógov podľa priorít partnerstva a doplnenie politických dialógov umožnia pokročiť v spolupráci v rámci dohodnutých hlavných vetiev činnosti.
      Priority partnerstva sa preskúmajú v roku 2018. Výsledok tohto preskúmania schváli asociačná rada. Ak si to budú okolnosti vyžadovať, Jordánsko a EÚ môžu požiadať o preskúmanie kedykoľvek počas tohto obdobia.
      Na podporu uplatňovania paktu EÚ a Jordánska sa taktiež uskutočnia jeho pravidelné hodnotenia v rámci dvojstrannej spolupráce medzi EÚ a Jordánskom, ako aj ďalších relevantných dialógov a stretnutí. Ak je to vhodné a v súlade so zásadou väčšej zodpovednosti európskej susedskej politiky sa EÚ bude podieľať na koordinačných mechanizmoch s jordánskou vládou a ďalšími partnermi vrátane občianskej spoločnosti a miestnych orgánov.
      Zosúlaďujúc ambície načrtnuté v prioritách partnerstva a pripojenom pakte, EÚ je odhodlaná zachovať finančnú podporu a nabádať medzinárodné spoločenstvo na podporu Jordánska.
   
   
      PRÍLOHA K PRIORITÁM PARTNERSTVA EÚ A JORDÁNSKA
      
         
            Pakt EÚ a Jordánska
         
      
      Účelom tohto dokumentu je doplniť priority partnerstva EÚ a Jordánska a stanoviť spoločné záväzky a mechanizmy preskúmania.
      Pakt EÚ a Jordánska, prezentovaný na konferencii „Podpora Sýrie a okolitého regiónu“, ktorá sa uskutočnila 4. februára 2016 v Londýne, je kladnou odpoveďou na jordánsky návrh „paktu“ s medzinárodným spoločenstvom, ktorým sa presadzuje holistický prístup k riešeniu sýrskej utečeneckej krízy. Pakt EÚ a Jordánska je „živý“ dokument, ktorý si vyžaduje pravidelnú aktualizáciu a v ktorom sa odrážajú tri piliere a duch „Medzinárodného paktu“ pre Jordánsko, ktorý podpísali vláda Jordánska a usporiadatelia londýnskej konferencie. Pakt EÚ a Jordánska nadväzuje okrem iného na dokumenty „Plán reakcie Jordánska (JRP) na roky 2016 – 2018“ a „Jordánsko 2025 – národná vízia a stratégia“. Zameriava sa na posilňovanie hospodárskej odolnosti Jordánska a súčasné rozšírenie hospodárskych príležitostí pre sýrskych utečencov prostredníctvom zvýšenej ochrany a prístupu k zamestnaniu a ku kvalitnému vzdelávaniu.
      Pakt EÚ a Jordánska, ktorý je zameraný na vykonávanie priorít partnerstva EÚ a Jordánska, presahuje rámec medzinárodného paktu tým, že ustanovuje vzájomné záväzky a mechanizmy preskúmania pre jednotlivé oblasti priorít partnerstva. Pakt EÚ a Jordánska pritom v plnej miere nadväzuje na: politické dialógy a spoluprácu v kontexte dohody o pridružení medzi EÚ a Jordánskom, jednotný rámec podpory na pomoc EÚ pre Jordánsko na roky 2014 – 2017, stratégiu Jordánsko 2025 a jej trojročné vykonávacie rozvojové programy.
      
                  
                     Ochrana a rozvoj príležitostí pre sýrskych utečencov
                  
                  Jordánsko poskytlo útočisko približne 1,3 miliónom Sýrčanov, z ktorých je 630 000 utečencov registrovaných UNHCR; viac ako 70 % tvoria ženy a deti a dve tretiny utečencov údajne žije pod jordánskou hranicou absolútnej chudoby. Jordánsko potvrdzuje svoj záväzok poskytnúť prístup na svoje územie zraniteľným osobám, ktoré sú na úteku pred konfliktom, a EÚ oceňuje trvalú snahu Jordánska poskytovať sýrskym utečencom od začiatku krízy prístup, ochranu a pomoc.
                  Jordánsko bude tiež naďalej poskytovať primeranú ochranu a podmienky vhodné pre dôstojný život vrátane právneho postavenia sýrskych utečencov, ktorí žijú v utečeneckých táboroch alebo mimo nich. Vhodná ochrana utečencov je dôležitá pre riešenie naliehavých potrieb a ako taká preto zostane jadrom humanitárnej operácie EÚ v Jordánsku.
                  Na podporu úsilia Jordánska bude EÚ naďalej poskytovať stabilnú mieru humanitárnej pomoci, bude sa aj naďalej sústreďovať na základnú životne dôležitú pomoc, ktorou sa uspokojujú základné potreby najzraniteľnejších utečencov žijúcich v táboroch a v mestskom prostredí, ako aj na nových utečencov, s osobitným dôrazom na potreby detí a žien. Obe strany určia najúspornejšie podporné opatrenia pre najzraniteľnejšie skupiny utečencov.
                  Plne uznávajúc, že prioritou pre Jordánsko je zaistenie stability a bezpečnosti pozdĺž svojich hraníc a vo vnútri krajiny, pakt EÚ a Jordánska odráža ambíciu posilniť spoluprácu v oblasti boja proti terorizmu a predchádzania radikalizácii a násilnému extrémizmu a zároveň zachovať prostredie zabezpečujúce žiadateľom o azyl, ktorí to potrebujú, prístup a ochranu.
                  Po tom, čo sa prítomnosť sýrskych utečencov premenila na trvalú situáciu a Jordánsko prijalo skutočnosť, že veľká časť utečencov zostane v Jordánsku, dokým situácia v Sýrii umožní ich návrat, medzinárodné spoločenstvo vrátane EÚ veľmi uvítalo záväzok Jordánska umožniť sýrskym utečencom prístup k príležitostiam na zabezpečenie živobytia a Jordánsko zodpovedajúcim spôsobom podporuje.
                  S podporou medzinárodného spoločenstva, najmä v reakcii na záväzkom EÚ prehodnotiť svoj systém pravidiel pôvodu, ktoré sa viažu na vytváranie pracovných príležitostí pre sýrskych utečencov a hostiteľské komunity, vláda oznámila svoj zámer umožniť sýrskym utečencom pracovať vo viacerých sektoroch, v ktorých utečenci konkurujú jordánskej pracovnej sile len v malej miere. Tento prelomový vývoj je veľmi vítaný a zároveň kladie značnú zodpovednosť na spoločenstvo darcov za premenu sýrskej utečeneckej krízy na rozvojovú príležitosť.
                  Podpora sýrskych utečencov nebude na úkor iných ľudí, ktorí v Jordánsku žijú a hľadajú ochranu; EÚ bude v tejto súvislosti naďalej úzko spolupracovať s jordánskymi orgánmi, OSN a ďalšími medzinárodnými a národnými partnermi zapojenými do vykonávania.
                  EÚ sa bude usilovať udržať svoju podporu, ako aj podporu širšieho medzinárodného spoločenstva pre dotknuté hostiteľské komunity a utečencov v Jordánsku.
                  Celkovo budú EÚ a Jordánsko uprednostňovať posilňovanie rozvojových príležitostí a perspektív Jordáncov vrátane zraniteľných hostiteľských komunít, ako aj utečencov, dokým nevzniknú priaznivé podmienky pre návrat utečencov do vlasti. Dovtedy budú EÚ a Jordánsko spolupracovať s cieľom umožniť utečencom, ktorí utiekli pred sýrskym konfliktom, dôstojný život po boku miestneho obyvateľstva v Jordánsku, pričom sa zabezpečí potrebný právny a administratívny rámec a súvisiaci prístup k živobytiu, vzdelávaniu a nákladovo dostupnej zdravotnej starostlivosti. V tomto kontexte je kľúčový záväzok Jordánska umožniť utečencom získavať pracovné povolenia, zriaďovať malé podniky a podieľať sa na obchodnej činnosti v súlade s vnútroštátnymi právnymi predpismi.
               
            1.   
            Uľahčenie obchodu medzi EÚ a Jordánskom s cieľom posilniť investície, vývoz, pracovné príležitosti, a to aj pre sýrskych utečencov
         
      
      Medzinárodný pakt vyzýva na opatrenia na otvorenie trhu EÚ najmä prostredníctvom zjednodušených pravidiel pôvodu, ktoré by podnietili investície a vytváranie pracovných miest pre Jordáncov a sýrskych utečencov. EÚ sa v rámci kladnej reakcie zaviazala zjednodušiť svoje pravidlá pôvodu na obdobie desiatich rokov pre určité tovary vyrobené vo výrobných zariadeniach umiestnených vo vopred určených osobitných rozvojových zónach (SEZ – „Special Development Zones“) a v priemyselných oblastiach, pokiaľ sú spojené s pracovnými príležitosťami za rovnakých podmienok pre Jordáncov a sýrskych utečencov (15 % pracovných miest v prvých dvoch rokoch; následne 25 %), s celkovým cieľom dosiahnuť cieľový počet 200 000 pracovných príležitostí pre sýrskych utečencov na úrovni krajiny, v súlade s vyhlásením uvedeným v medzinárodnom pakte. Po dosiahnutí tohto cieľa EÚ zváži ďalšie rozšírenie výnimiek z pravidla pôvodu a zjednodušenie podmienok, ktoré je nevyhnutné na to, aby výrobcovia v Jordánsku mohli mať z tohto nového režimu pravidiel pôvodu úžitok. EÚ a Jordánsko sa dohodli, že do podpory tvorby zamestnanosti a prispievania k nej a do budúceho procesu monitorovania zapoja medzinárodné organizácie s relevantnými odbornými znalosťami, ako sú Medzinárodná organizácia práce (MOP) a/alebo Svetová banka.
      EÚ chváli Jordánsko za konkrétne kroky na poskytnutie prístupu sýrskym utečencm k dočasným pracovným povoleniam, ako sa pôvodne navrhlo v dokumente Hospodárska reakcia na sýrsku utečeneckú krízu: testovanie holistického prístupu. Rozsiahlejší formálny trh práce má priaznivý multiplikačný účinok na vnútroštátne verejné financie. Jordánskym holistickým prístupom sa zavádza myšlienka umožniť sýrskym pracovným silám účasť na trhu práce: v 18 osobitných hospodárskych zónach (SEZ); v utečeneckých táboroch; v určitých sektoroch (napr. poľnohospodárstve a stavebníctve podľa vopred stanovených kvót); v rámci obecných verejných prác financovaných z grantov spoločenstva darcov (infraštruktúra alebo iné verejnoprospešné služby s vysokým podielom práce), a to za predpokladu, že Sýrčania nebudú nahrádzať jordánsku pracovnú silu.
      Vytváranie pracovných príležitostí v SEZ je ústredným bodom jordánskeho návrhu. Očakáva sa, že tieto zóny prilákajú investície z Európy a ďalších regiónov, a to predovšetkým zo sýrskej diaspóry v kontexte hľadania útočiska, a podporia vývoz do EÚ.
      Na urýchlenie tohto procesu je EÚ odhodlaná zmierniť na žiadosť Jordánska a v súlade s vyššie uvedenými podmienkami pravidlá pôvodu pre výrobky vyrobené utečencami v jordánskych SEZ, ako aj v iných priemyselných oblastiach krajiny. EÚ je tiež pripravená podporovať osobitné potreby týkajúce sa pracovne orientovanej odbornej prípravy a rozvoja zručností s cieľom zvýšiť produktivitu v SEZ i mimo nich.
      Je však potrebné pripomenúť, že podľa existujúcej dohody o pridružení medzi Jordánskom a EÚ Jordánsko už disponuje prístupom na trh EÚ bez ciel a kvót v prípade priemyselných výrobkov, ako aj veľmi širokým prístupom v prípade poľnohospodárskych výrobkov. Jordánski výrobcovia túto skutočnosť však ešte v plnej miere nevyužili, pretože ešte nie sú schopní splniť pravidlá pôvodu a technické normy uplatňované podľa dohody.
      Jordánsko uvítalo ponuku EÚ, pokiaľ ide o možnosť vytvorenia prehĺbenej a komplexnej zóny voľného obchodu (DCFTA), o ktorej sa ešte len má začať rokovať. EÚ tiež ponúkla možnosť uzavretia Dohody o posudzovaní zhody a uznávaní priemyselných výrobkov (ACAA) s cieľom umožniť, aby jordánske výrobky z vybraných sektorov mohli vstupovať na trh EÚ bez dodatočných technických kontrol. Jordánsko v prípravách dohody ACAA a aproximácii s právnymi predpismi EÚ vo vybraných sektoroch značne pokročilo, aj keď určitá technická podpora ešte môže byť potrebná. Jordánske orgány a útvary EÚ by mali uskutočniť expertné hodnotenie. Rokovania o dohode ACAA by sa následne mohli začať. Trvalé úsilie bude potrebné na posilnenie bilaterálneho obchodného a investičného rámca, podporu investícií a jordánskych vývozcov v lepšom využívaní preferenčného prístupu na trh EÚ.
      2.   
            Presadzovanie makroekonomickej stability a inteligentného a udržateľného rastu
         
      
      Jordánsko zdôrazňuje potrebu získať viac grantov, aby bolo schopné znížiť svoje úrovne dlhu. Zdôrazňuje tiež, že je potrebné ďalšie zvýhodnené financovanie, okrem iného prostredníctvom medzinárodného paktu, na zníženie značného nedostatku vo financovaní. Hoci potreby v krajine, vrátane tých, ktoré sú spôsobené vplyvom utečeneckej krízy, si budú vyžadovať financovanie prostredníctvom grantov, Jordánsko čelí aj veľkej potrebe investícií do infraštruktúry. EÚ v rámci investičného nástroja európskej susedskej politiky (NIF) poskytuje značné finančné zdroje za výhodných podmienok pre veľké investičné projekty, okrem iného v záujme vytvorenia regionálneho dopravného systému. Podobne, EIB si zachováva pružný prístup k svojim prioritám financovania v Jordánsku s ohľadom na podporu vládnych cieľov, vytváranie pracovných miest a podporu súkromného sektora/malých a stredných podnikov. Európska banka pre obnovu a rozvoj (EBOR) postupuje v podobnom duchu.
      Vzhľadom na vysokú úroveň jordánskeho verejného dlhu by sa pri poskytovaní nových úverov mali uprednostňovať investície s vysokou mieru návratnosti, napr. do infraštruktúry na uľahčenie vývozu, podnikateľských inkubátorov atď., ktoré by mali pozitívny vplyv na úroveň zamestnanosti v Jordánsku a v druhom rade na rast produktivity a vládne príjmy.
      Európska komisia okrem toho v súlade so záväzkami prijatými na londýnskej konferencii a na základe žiadosti Jordánska navrhla 29. júna 2016 druhú operáciu makrofinančnej pomoci (MFA) Jordánsku vo výške 200 miliónov EUR. Vzhľadom na fiškálne výzvy a mimoriadne okolnosti, ktorým čelí Jordánsko v dôsledku prijatia približne 1,3 milióna Sýrčanov, a vzhľadom na to, že EÚ je kľúčovým partnerom Jordánska, zváži EÚ v roku 2017 po úspešnom ukončení druhej MFA a za predpokladu splnenia zvyčajných podmienok pre tento typ pomoci vrátane aktualizovaného posúdenia potrieb Jordánska, pokiaľ ide o vonkajšie financovanie, zo strany Európskej komisie, nový návrh na rozšírenie MFA Jordánsku. Táto pre Jordánsko kriticky dôležitá pomoc by krajine pomohla udržať makroekonomickú stabilitu a zároveň zachovať výsledky rozvoja a pokračovať vo svojom reformnom programe.
      EÚ bude podnecovať modernizáciu a diverzifikáciu jordánskeho hospodárstva, a to aj prostredníctvom podpory rastu založeného na inováciách, budovania znalostných kapacít a prenosu poznatkov, ako aj zapojenia a podpory talentov, obzvlášť mladých ľudí a žien, pri zriaďovaní inovatívnych podnikov.
      3.   
            Zlepšovanie prostredia priaznivého pre rozvoj súkromného sektora, inovácie a vytváranie pracovných miest
         
      
      Pakt EÚ a Jordánska sa v súlade s medzinárodným paktom zameriava na udržanie zdravého makroekonomického rámca a vytvorenie prostredia vhodného pre investície, vývoz, rast HDP, inovácie a vytváranie pracovných miest. Jordánsko chce zlepšiť podnikateľské prostredie a vykonávať štrukturálne reformy v záujme zvýšenia produktivity a zlepšenia podmienok na trhu práce.
      EÚ je pripravená podporiť toto úsilie, napr. prostredníctvom rozpočtovej podpory pre rozvoj súkromného sektora, ktorý umožní veľmi potrebné zlepšenie služieb poskytovaných spoločnostiam, ako aj zlepšenie investičného prostredia. Podobne, EÚ chce prostredníctvom opatrení rozpočtovej podpory v oblasti zručností a rozvoja odstrániť prekážky pre vytváranie pracovných príležitostí a vybaviť zraniteľné kategórie relevantným a aktualizovaným súborom pracovných zručností. EÚ je pripravená poskytnúť Jordánsku ďalšiu podporu s cieľom posilniť inovácie a podnikanie a zvýšiť konkurencieschopnosť jeho súkromného sektora a kvalitu jeho vývozného potenciálu, napríklad maximalizáciou pravdepodobnosti, že sa splnia európske normy pre výrobky. Európska banka pre obnovu a rozvoj (EBOR) bude so svojim zameraním na súkromný sektor zároveň kľúčovým partnerom pre rozvoj súkromného sektora v Jordánsku.
      Zároveň, endogénne možnosti rastu HDP existujú a môžu prírastok obyvateľstva premeniť na príležitosť. Domáce spoločnosti sa vyzývajú, aby uspokojili vyšší domáci dopyt a využili dostupnú a často dostatočne kvalifikovanú pracovnú silu a dosiahli tak rýchle zvýšenie produktivity. Ak chce Jordánsko obnoviť rast a ísť príkladom v regióne i mimo neho, finančná podpora zo strany darcov vo forme grantov alebo zvýhodneného financovania sa musí programovať a koordinovať s maximálnou možnou účinnosťou.
      4.   
            Kvalitné vzdelávanie v záujme sociálneho začlenenia a rozvoja
         
      
      Vláda vynakladá obrovské úsilie na to, aby sa čo najväčší počet sýrskych utečencov mohol zúčastňovať na verejnom vzdelávaní. Pakt EÚ a Jordánska odráža ambíciu Jordánska – ako sa potvrdilo v medzinárodnom pakte – zabezpečiť, aby sa každé dieťa v Jordánsku vrátane sýrskych utečencov zúčastňovalo na systéme vzdelávania („žiadna stratená generácia“). To je veľkým zaťažením pre verejné financie a EÚ bude naďalej prispievať k zmierneniu tohto zaťaženia a k zachovaniu tak kvantity školskej infraštruktúry, ako aj kvality vzdelávania.
      EÚ poskytla od roku 2012 sektoru vzdelávania značnú podporu a v rámci rozpočtu plánuje ďalšiu. Keďže dočasné prijatie približne 143 000 žiakov do verejného systému školstva, vyplývajúce z prítomnosti sýrskych utečencov, viedlo k preplneniu verejných škôl a má nepriaznivý vplyv na kvalitu vzdelávania, program ministerstva školstva rozšíriť vzdelávanie utečencov v školskom roku 2016 – 2017 na 193 000 žiakov by znamenal dočasnú potrebu ďalších 100 škôl s dvojitou prevádzkou do získania potrebných finančných zdrojov na operačné výdavky a postavenia nových škôl do dvoch až troch rokov, v súlade s jordánskym paktom.
      Keďže rozšírenie a výstavba škôl sa musí naliehavo riešiť, Jordánsko zaručilo najrýchlejší možný reakčný čas. 15 000 sýrskych detí, ktoré sú v súčasnosti na rezervných zoznamoch, by tak získali prístup do verejných škôl, pričom ostatným by sa umožnilo odborné vzdelávanie a odborná príprava (OVP) všade tam, kde existujú nevyužité kapacity.
      V nepriaznivom prípade dlhotrvajúcej vojny alebo nestability v Sýrii sa Jordánsku umožní zahrnúť utečencov–žiakov do hlavného verejného systému školstva, na základe čoho budú mať nádej do budúcnosti, ako aj príležitosť vzdelávať sa podľa jordánskych noriem; aktívne sa tým tiež predíde riziku násilného extrémizmu. Rovnako by sa malo vyvinúť úsilie zamerané na mladých ľudí mimo vzdelávacieho systému prostredníctvom systémov neformálneho vzdelávania. V strednodobom horizonte by sa tým tiež rozšírila ponuka pracovníkov na trhu práce, ktorí by prispievali k hospodárskemu rozvoju v ich hostiteľskej krajine.
      Uvažovať sa bude aj o dodatočných opatreniach na zaistenie prístupu sýrskych študentov k vysokoškolskému vzdelávaniu počas ich pobytu v Jordánsku.
      5.   
            Udržateľné využívanie a riadenie prírodných zdrojov
         
      
      Pretrvávajúca prítomnosť veľkého počtu sýrskych utečencov síce nespôsobila v Jordánsku nedostatok energie, ale prispela k chronickým problémom Jordánska v tejto oblasti. Nedávno vypracovaný dokument „Prestavba hostiteľských komunít“, ktorý Ministerstvo plánovania a medzinárodnej spolupráce (MOPIC) Jordánska predložilo ako sprievodný dokument k JRP 2016 – 2018, stanovuje celkové potreby v tejto oblasti na nasledujúce 3 roky na 120 miliónov EUR. Mohli by sa podporovať synergie so značnou podporou EÚ vynaloženou od roku 2011, keďže činnosti v oblasti energie z obnoviteľných zdrojov a energetickej efektivity si vyžadujú rozsiahlu a diverzifikovanú pracovnú silu vrátane intenzívnejšieho úsilia v oblasti výskumu a inovácií.
      V pláne reakcie Jordánska na roky 2016 – 2018 sa okrem toho identifikuje voda a sanitácia ako jeden zo sektorov, ktoré najviac potrebujú podporu, a to aj pre miestne komunity. EÚ už v tejto oblasti poskytuje značnú podporu, ktorú je možné rozšíriť a ktorá môže usmerňovať budúcu činnosť v tejto oblasti. EÚ bude okrem toho financovať rozsiahly program na nakladanie s tuhým odpadom, ktorý by zlepšil kvalitu života Jordáncov a ktorý by pomohol zapojiť zraniteľné a nekvalifikované skupiny ľudí s prínosom pre miestne hospodárstvo.
      EÚ je taktiež na žiadosť vlády schopná rýchlo zmobilizovať technickú pomoc v rôznych odvetviach. Zabezpečí sa aj komplementárnosť s programami EÚ, ako je napr. rámcový program EÚ pre výskum a inováciu Horizont 2020.
      6.   
            Stabilita a bezpečnosť vrátane boja proti terorizmu a predchádzania radikalizácii a násilnému extrémizmu
         
      
      Vnútorná bezpečnosť je pre Jordánsko vysokou prioritou. Pokiaľ ide o boj proti terorizmu, Jordánsko disponuje účinným a spoľahlivým systémom, ktorý sa osvedčil ako účinný pri znižovaní alebo odstraňovaní hrozby terorizmu. Región, ktorého je Jordánsko súčasťou, však čoraz väčšmi láka zahraničných džihádistov vzhľadom na pretrvávajúci konflikt v Sýrii a situáciu v Iraku a širšom okolí.
      Boj proti terorizmu, násilnému extrémizmu, radikalizácii a medzináboženskej neznášanlivosti je spoločným cieľom. EÚ a Jordánsko profitujú z úzkej spolupráce a výmeny skúseností v súvislosti s potláčaním týchto javov, pričom sa zameriavajú na predchádzanie a reagovanie a dodržiavanie zásad právneho štátu. EÚ a Jordánsko budú k bezpečnostným otázkam naďalej zaujímať široký a komplexný prístup, a to dvojstranne, ako aj na regionálnych a medzinárodných fórach; vo vzťahu ku konkrétnym krízam, ako je kríza v Sýrii, rovnako ako ku globálnym otázkam (boj proti radikalizácii).
      EÚ a Jordánsko sa na pracovnom seminári EÚ a Jordánska venovanom boju proti terorizmu/posilneniu bezpečnosti z 15. marca 2016 dohodli na práci v troch oblastiach: potláčanie násilného extrémizmu, boj proti financovaniu terorizmu, bezpečnosť letectva a hraníc. Pod záštitou regionálneho sekretariátu iniciatívy, ktorá sa týka centier excelentnosti EÚ v oblasti zmierňovania chemických, biologických, rádiologických a jadrových rizík (CBRN), pre Blízky východ, ktorý sídli v Ammáne, sa okrem toho financuje zriadenie regionálnych stredísk odbornej prípravy v Jordánsku.
      EÚ bude investovať do analýzy základných slabín a hybných síl radikalizácie a vyčlenila 10 miliónov EUR na podporu vlády Jordánska v boji proti násilnému extrémizmu. Jordánsko sa nabáda, aby sa zúčastnilo na relevantných výzvach na predkladanie návrhov v oblasti boja proti radikalizácii v rámci rámcového programu EÚ pre výskum a inováciu Horizont 2020.
      K dispozícii je aj ďalšia finančná podpora a expertíza v danom obore. Medzi vhodné opatrenia môže patriť zlepšenie dialógu medzi komunitami, vytváranie hospodárskych príležitostí, bývanie a podpora subjektov, ktoré sú schopné vyvrátiť extrémistickú rétoriku. Bol by to dôležitý krok smerom k účinnejšiemu boju proti spoločnej hrozbe terorizmu.
      EÚ a Jordánsko budú pokračovať v partnerskej spolupráci na podpore porozumenia a stability na globálnej a regionálnej úrovni. Popri opatreniach v oblasti boja proti radikalizácii sa bude pokračovať v regionálnych iniciatívach v oblasti vedeckej diplomacie, akou je napr. jordánska „SESAME“ („Synchroton-light for Experimental Science and Applications in the Middle East“). Ďalšou takouto iniciatívou je PRIMA („Partnership for Research and innovation in the Mediterranean Area“). Očakáva sa, že táto iniciatíva podnieti spoločný výskum týkajúci sa dvoch z najnaliehavejších výziev, ktorým Stredozemie čelí: efektívnosť a udržateľnosť potravinárskej výroby a zásobovanie vodou.
      V oblasti riadenia rizika katastrof preskúmajú EÚ a Jordánsko možnosť uzavretia dvojstrannej dohody o civilnej ochrane. V rámci mechanizmu Únie v oblasti civilnej ochrany sa EÚ a Jordánsko zaviazali posilniť spoluprácu v oblasti riadenia rizika katastrof, najmä prostredníctvom výmeny skúseností, spoločnej odbornej prípravy a prípadného vybudovania regionálneho centra odbornej prípravy, v oblasti budovania kapacít na predchádzanie katastrofám a pripravenosť na ne vrátane identifikácie a posudzovania rizík.
      7.   
            Mobilita a migrácia
         
      
      EÚ podpísala 9. októbra 2014 Dohodu o partnerstve v oblasti mobility s Jordánskom. Partnerstvo v oblasti mobility je súbor dohodnutých politických záväzkov, ktoré prijala EÚ, 16 zúčastnených členských štátov a Jordánsko, a je výsledkom dialógu medzi EÚ a Jordánskom, ktorý sa začal v decembri 2013. Partnerstvom v oblasti mobility sa poskytuje jednotný rámec pre opatrenia v oblasti migrácie, mobility a bezpečnosti a obsahuje viacero opatrení, ktoré sa uvádzajú v prílohe a ktoré stanovili všetky strany na účely jeho vykonávania. Hlavnou aktuálnou výzvou je zabezpečiť úplné a účinné vykonávanie tohto partnerstva.
      Zjednodušenie vízového režimu vzťahujúceho sa na EÚ (spolu s dohodou o readmisii) je významným cieľom v rámci vzťahov EÚ a Jordánska a posilnenia mobility a medziľudských kontaktov na území obidvoch strán. Rovnako dôležité pre riadne riadenie migračných tokov je navracanie neregulárnych migrantov. Rokovania EÚ a Jordánska o dohode o zjednodušení vízového režimu a o dohode o readmisii sa začnú súčasne na jeseň 2016.
      V rámci paktu EÚ a Jordánska sa sledujú vplyvy migrácie a mobility na rozvoj vrátane potenciálu diaspóry pre hospodársky rozvoj, režimov „cirkulácie mozgov“ a prostredníctvom zintenzívnených regionálnych a medzinárodných výmen študentov a hospodárskych subjektov.
      8.   
            Spravodlivosť a politické reformy, demokratické voľby a ľudské práva
         
      
      EÚ a Jordánsko budú pokračovať v spolupráci na posilnení systému súdnictva v Jordánsku a uľahčení prístupu k nemu. Jordánsko sa zaväzuje zlepšiť fungovanie systému súdnictva a zabezpečiť nezávislosť súdnictva, ako preukázali nedávne legislatívne reformy vo forme napr. zákona o nezávislosti súdnictva a zákona o súdnom systéme pre mladistvých. Jordánsko dosiahlo pokrok, pokiaľ ide o elektronický systém notifikácie a prepojenia, a zaistilo rozsiahle vzdelávacie programy pre sudcov.
      EÚ prostredníctvom rozpočtovej podpory a technickej pomoci poskytuje podporu ministerstvu spravodlivosti, Inštitútu justičnej prípravy a súdnej rade. Jordánsko a EÚ sú pevne odhodlané pokračovať v obmedzovaní používania vyšetrovacej väzby, posilňovaní právnej pomoci najmä pre zraniteľné skupiny obyvateľstva a znižovaní miery recidívy prostredníctvom alternatívnych sankcií a režimov pomoci po odpykaní trestu.
      Prijatím právnych predpisov o novom volebnom rámci, decentralizácii, miestnej samospráve a politických stranách potvrdilo Jordánsko svoj záväzok pokračovať v politických reformách, ako súčasť úsilia o dosahovanie pokroku na ceste smerom k parlamentnej forme vlády s posilnenou politickou účasťou.
      EÚ je odhodlaná naďalej podporovať Jordánsko v jeho úsilí o posilnenie demokratickej správy vecí verejných. EÚ bude naďalej poskytovať podporu na účinné fungovanie kľúčových demokratických inštitúcií, najmä parlamentu a medzinárodnej volebnej komisie.
      Podpora a dodržiavanie ľudských práv je základným kameňom spolupráce EÚ a Jordánska, ktorý je vyjadrený prostredníctvom pravidelného dialógu v multilaterálnych i bilaterálnych rámcoch, ako aj konkrétnych opatrení vrátane podpory občianskej spoločnosti, pluralitných médií, rodovej rovnosti a práv žien.
      Jordánsky národný plán pre ľudské práva na roky 2016 – 2025 je jedným z míľnikov spolupráce EÚ a Jordánska, rovnako ako medzinárodné záväzky Jordánska (prijaté prostredníctvom medzinárodných dohovorov a platforiem OSN, akou je napr. všeobecné pravidelné preskúmanie („Universal Peer Review“).
      
         Ďalší postup
      
      Na prioritné opatrenia paktu EÚ a Jordánska sa nadviaže v politických a tematických dialógoch. Záväzky a mechanizmy preskúmania vyplývajúce z paktu EÚ a Jordánska a medzinárodného paktu budú vzájomne kompatibilné a budú sa navzájom posilňovať.
      Financovanie sa bude poskytovať z rôznych rozpočtových nástrojov EÚ a zameria sa na činnosti vykonávané v Jordánsku štátnymi a miestnymi orgánmi, agentúrami členských štátov EÚ, mimovládnymi organizáciami, OSN a ďalšími medzinárodnými organizáciami. Zahŕňať bude okrem iného rozpočtovú podporu, ako aj ďalšiu makrofinančnú pomoc a zvýhodnené financovanie (pod podmienkou splnenia príslušných kritérií). Regionálny trustový fond EÚ, ktorý sa využíva v rámci reakcie na krízu v Sýrii (fond Madad), je vo forme grantov k dispozícii na účely podpory Jordánska v súvislosti so sýrskymi utečencami a dotknutými hostiteľskými komunitami. Tento proces a navrhované opatrenia sa pravidelne konzultujú s jordánskymi orgánmi, ktoré sa nabádajú k tomu, aby prekladali návrhy na financovanie. Vyzývajú sa, aby sa zúčastnili na zasadnutiach rady fondu Madad.
      
         Dodatok 1: záväzky Jordánska a EÚ
      
      
                  
                     Záväzky Jordánska
                  
               
               
                  
                     Záväzky EÚ
                  
               
            
                  
                     Posilnenie makroekonomickej stability (vrátane cieľov medzinárodného paktu)
                  
               
            
                  
                     Mechanizmus preskúmania: hospodárske dialógy, monitorovanie zo strany medzinárodného paktu
                  
               
            
                  
                              1.
                           
                           
                              udržať makroekonomickú stabilitu a usilovať sa o prijatie programu rozšíreného fondu MMF („Extended Fund Facility“).
                           
                        
                              2.
                           
                           
                              vypracovať dôveryhodný investičný program s obmedzeným vplyvom na zadlženosť a s ohľadom na udržateľný rast, stabilitu, tvorbu pracovných miest
                           
                        
               
                  
                     Bilaterálna úroveň
                  
                  
                              a)
                           
                           
                              podpora z nového programu makrofinančnej pomoci na obdobie 2016 – 2017 pod podmienkou finančnej dohody s MMF. Okrem toho, záväzok preskúmať opatrenia nadväzujúce na makrofinančnú podporu, ak by si to situácia vyžadovala a ak to umožnia formálne postupy;
                           
                        
                              b)
                           
                           
                              z investičného nástroja európskej susedskej politiky (NIF) sa uvoľňuje veľký objem finančných prostriedkov za zvýhodnených podmienok na rozsiahle investičné/infraštruktúrne projekty;
                           
                        
            
                  
                     Rozvoj súkromného sektora, podnikateľské prostredie, obchod a investície, vytváranie pracovných miest
                  
                  
                     (vrátane cieľov medzinárodného paktu)
                  
               
            
                  
                     Mechanizmus preskúmania: príslušné podvýbory a/alebo tematické zasadnutia, asociačná rada, monitorovanie zo strany medzinárodného paktu
                  
               
            
                  
                              1.
                           
                           
                              posilniť rámec pre bilaterálny obchod a investície (napr.: DCFTA, ACAA).
                           
                        
                              2.
                           
                           
                              zlepšiť podnikateľské prostredie (legislatívny a regulačný rámec), ktoré stimuluje investície, hospodársky rast a tvorbu pracovných miest; podporovať podnikanie a verejno-súkromné partnerstvá
                           
                        
                              3.
                           
                           
                              zaviesť operačné jednotné kontaktné miesta pre investorov
                           
                        
                              4.
                           
                           
                              podporovať jordánske spoločnosti, aby využívali existujúce obchodné výhody, ktoré vyplývajú z platnej dohody o voľnom obchode medzi EÚ a Jordánskom
                           
                        
                              5.
                           
                           
                              posilniť podporu podnikov (exportný trh) s cieľom splniť európske a medzinárodné normy kvality
                           
                        
                              6.
                           
                           
                              zaviesť atraktívny systém pre investície v určených zónach a vydať sýrskym utečencom povolenia na pobyt/pracovné povolenia (aspoň 15 % pracovných miest vo výrobných zariadeniach v 18 vyhradených hospodárskych zónach a priemyselných oblastiach sa majú obsadiť sýrskymi utečencami v prvých dvoch rokoch; následne 25 % od tretieho roka) s celkovým cieľom dosiahnuť približne 200 000  pracovných miest pre sýrskych utečencov v Jordánsku v súlade s medzinárodným paktom. monitorovanie treťou stranou (Medzinárodná organizácia práce (MOP))
                           
                        
                              7.
                           
                           
                              rozšíriť prístupy s intenzívnym zameraním na pracovnú silu, prostredníctvom ktorých sa zamestnajú tak Sýrčania, ako aj Jordánci
                           
                        
                              8.
                           
                           
                              zjednodušiť administratívne postavenie sýrskych utečencov s cieľom umožniť im prístup k zamestnaniu a základným službám a posilniť ich schopnosť založiť podnik v rámci a mimo táborov
                           
                        
                              9.
                           
                           
                              schváliť vnútroštátnu politiku na riešenie problematiky neformálneho trhu práce (v súlade s odporúčaniami MOP)
                           
                        
                              10.
                           
                           
                              posilniť hospodárske postavenie a zvýšiť účasť žien a mládeže
                           
                        
                              11.
                           
                           
                              zorganizovať v Jordánsku konferenciu podnikateľov a investorov
                           
                        
               
                  
                     Bilaterálna úroveň
                  
                  
                              a)
                           
                           
                              začať rokovania o rozšírenej dohode o voľnom obchode a poskytovať vhodnú podporu na uľahčovanie ich priebehu
                           
                        
                              b)
                           
                           
                              zrýchliť prípravy na začatie rokovaní o Dohode o posudzovaní zhody a uznávaní priemyselných výrobkov (ACAA) s cieľom umožniť, aby jordánske výrobky z vybraných sektorov mohli vstupovať na trh EÚ bez dodatočných technických kontrol.
                           
                        
                              c)
                           
                           
                              podporovať vládu Jordánska v jej úsilí o zlepšenie podnikateľského, inovačného a investičného prostredia
                           
                        
                              d)
                           
                           
                              pomôcť jordánskej vláde a súkromnému sektoru zvýšiť konkurencieschopnosť a kvalitu ich výrobkov s cieľom uľahčiť dodržiavanie medzinárodných noriem a zvýšiť objem vývozu (napr. zriadiť regionálne centrum pre bezpečnosť potravín vrátane laboratórií na monitorovanie sanitárnych a fytosanitárnych noriem).
                           
                        
                              e)
                           
                           
                              podporiť konferenciu podnikateľov a investorov v Jordánsku
                           
                        
                     Sýrski utečenci
                  
                  
                              a)
                           
                           
                              dočasne zmierniť režim pravidiel pôvodu na obdobie 10 rokov, a to pre určité produkty a v 18 vyhradených hospodárskych zónach a priemyselných oblastiach, pričom sa vytvoria pracovné miesta pre sýrskych utečencov i jordánskych občanov, a zvážiť ďalšie rozšírenie výnimiek z pravidla pôvodu po dosiahnutí cieľového počtu 200 000  pracovných miest pre utečencov, s dohľadom vo forme monitorovania treťou stranou (MOP).
                           
                        
                              b)
                           
                           
                              uľahčiť prístup k úverom pomocou diferencovaného prístupu: i) zriadiť úverové linky (európske a medzinárodné finančné inštitúcie), ktoré budú spravovať jordánske finančné inštitúcie; ii) poskytovať úvery, financovať zárodkovú fázu a podporovať mikropodniky a malé a stredné podniky, ktoré zamestnávajú tak Sýrčanov, ako aj Jordáncov; iii) podporovať mechanizmy mikroúverov.
                           
                        
                              c)
                           
                           
                              Európska investičná banka (EIB) a Európska banka pre obnovu a rozvoj (EBOR) zvýšia v súlade so svojimi príslušnými mandátmi zvýhodnené financovanie
                           
                        
            
                  
                     Kvalitné vzdelávanie a odborná príprava pre sociálne začlenenie a rozvoj (vrátane cieľov medzinárodného paktu)
                  
               
            
                  
                     Mechanizmy preskúmania: tematické zasadnutia, monitorovanie zo strany medzinárodného paktu
                  
               
            
                  
                              1.
                           
                           
                              zvýšiť podiel vzdelávania zameraného na trh práce, zlepšiť prístup ku kvalitnému vzdelávaniu, posilniť regulačný rámec Rady pre zamestnanosť a technické a odborné vzdelávanie a prípravu (ETVET)
                           
                        
                              2.
                           
                           
                              podporovať politiky zamerané na zosúladenie zručností a potrieb trhu práce, zlepšiť spoluprácu akademickej obce a priemyslu a rozvíjať zručnosti študentov týkajúce sa zamestnateľnosti
                           
                        
                              3.
                           
                           
                              podporovať sociálne začlenenie zvýšením počtu ľudí zúčastňujúcich sa na vzdelávaní a odbornej príprave a ďalšími aktívnymi opatreniami na trhu práce, najmä pokiaľ ide o ženy, mladých ľudí a osoby so zdravotným postihnutím
                           
                        
                              4.
                           
                           
                              zahrnúť do školskej dochádzky vo verejnom školstve 190 000  sýrskych utečencov na základných a stredných školách v školskom roku 2016 – 2017 a zároveň zaručiť kvalitu vzdelávania
                           
                        
                              5.
                           
                           
                              urýchliť prístup ku kvalitnému formálnemu vzdelávaniu pre sýrskych utečencov a znevýhodnených Jordáncov
                           
                        
                              6.
                           
                           
                              rozšíriť prístup k odbornej príprave pre Sýrčanov a k terciárnemu/vysokoškolskému vzdelávaniu pre všetkých zraniteľných mladých ľudí (Jordáncov a Sýrčanov).
                           
                        
               
                  
                     Bilaterálna úroveň
                  
                  
                              a)
                           
                           
                              zvýšiť počet ľudí zo znevýhodnených skupín spoločnosti na účasti na odbornej príprave v rokoch 2016 a 2019
                           
                        
                              b)
                           
                           
                              zvýšiť financovanie prostredníctvom rozpočtovej podpory pre Ministerstvo práce s cieľom umožniť poskytovanie proaktívnych služieb trhu práce
                           
                        
                              c)
                           
                           
                              zachovať záväzky až do ukončenia dohodnutej výstavby školských zariadení
                           
                        
                              d)
                           
                           
                              zvýšiť financovanie vysokoškolského a technického vzdelávania pre študentov z utečeneckej sýrskej komunity a znevýhodnených Jordáncov
                           
                        
                              e)
                           
                           
                              rozšíriť príležitosti v rámci programu Erasmus+ s cieľom: i) uľahčiť mobilitu študentov, pracovníkov, mladých ľudí, osôb pracujúcich s mládežou a dobrovoľníkov medzi Jordánskom a Európou, ii) modernizovať jordánske inštitúcie vysokoškolského vzdelávania prostredníctvom projektov spolupráce.
                           
                        
                              f)
                           
                           
                              podporovať schémy cirkulácie mozgov, mobilitu študentov a výskumných pracovníkov v rámci programu Horizont 2020
                           
                        
                     Sýrski utečenci
                  
                  Zvýšiť financovanie prostredníctvom rozpočtovej podpory na pokrytie dodatočných výdavkov na učiteľov, učebnice, školské poplatky a prevádzkové náklady a podporovať rozšírenie školských zariadení pre sýrskych žiakov
               
            
                  
                     Udržateľné využívanie a riadenie prírodných zdrojov
                  
               
            
                  
                     Mechanizmus preskúmania: zasadnutia podvýborov, tematické zasadnutia
                  
               
            
                  
                              1.
                           
                           
                              posilniť koordináciu v záujme udržateľného nakladania s odpadovou vodou
                           
                        
                              2.
                           
                           
                              energetická efektívnosť a energia z obnoviteľných zdrojov: dosiahnuť do roku 2020 zníženie spotreby energie vo výške 20 % a zvýšiť podiel obnoviteľných zdrojov energie na výrobe elektriny najmenej o 15 %
                           
                        
                              3.
                           
                           
                              zvýšiť výskumné a inovačné úsilie v oblasti energie z obnoviteľných zdrojov a hospodárenia s vodou a nakladania s odpadmi
                           
                        
               
                  
                     Bilaterálna úroveň
                  
                  
                              a)
                           
                           
                              podpora z investičného nástroja európskej susedskej politiky (NIF) zameraná na energiu z obnoviteľných zdrojov a udržateľné využívanie obmedzených prírodných zdrojov
                           
                        
                              b)
                           
                           
                              podpora budovania kapacít a odbornej prípravy s cieľom rozvíjať vhodné odborné znalosti
                           
                        
                              c)
                           
                           
                              podpora programov energetickej efektívnosti, okrem iného na účely vytvárania pracovných miest
                           
                        
                              d)
                           
                           
                              podpora spolupráce v oblasti výskumu a inovácií, pokiaľ ide o energiu z obnoviteľných zdrojov a energetickú efektívnosť
                           
                        
                              e)
                           
                           
                              uľahčiť vytváranie regionálnych trhov s energiou
                           
                        
            
                  
                     Posilnenie spolupráce v oblasti stability a bezpečnosti vrátane boja proti terorizmu
                  
               
            
                  
                     Mechanizmy preskúmania: dialóg o boji proti terorizmu, zasadnutia podvýborov a/alebo tematické zasadnutia, zasadnutia asociačnej rady
                  
               
            
                  
                              1.
                           
                           
                              posilniť spoluprácu medzi útvarmi a uľahčiť medzinárodnú koordináciu darcov v záujme podpory vykonávania stratégií boja proti terorizmu/násilnému extrémizmu, ktoré sú založené na zásadách právneho štátu
                           
                        
                              2.
                           
                           
                              ďalej zintenzívniť spoluprácu na iniciatívach v oblasti predchádzania radikalizácii a deradikalizácie mladých ľudí, a to aj prostredníctvom vzdelávacích programov a programov na vytváranie pracovných miest
                           
                        
                              3.
                           
                           
                              zaviazať sa k strategickej spolupráci v oblasti boja proti terorizmu a dialógu s EÚ
                           
                        
                              4.
                           
                           
                              Zvládanie katastrof: posilniť koordináciu medzi jednotlivými ministerstvami zlepšiť odbornú prípravu príslušníkov civilnej obrany v oblasti civilnej ochrany a riadenia rizika katastrof a poskytnúť primerané zdroje; zvýšiť kapacity Národného strediska pre bezpečnosť a krízové riadenie, pokiaľ ide o jeho úlohu regionálneho centra pre odbornú prípravu a výcvik, zvýšiť informovanosť miestnych spoločenstiev.
                           
                        
               
                  
                     Bilaterálna úroveň
                  
                  
                              a)
                           
                           
                              naďalej podporovať úsilie Jordánska o predchádzanie radikalizácii, násilnému extrémizmu a terorizmu a o boj proti týmto javom.
                           
                        
                              b)
                           
                           
                              rozšíriť spoluprácu v oblasti bezpečnostnej ochrany letectva, súdnej spolupráce, riadenia hraníc, podporiť boj proti praniu špinavých peňazí a financovaniu terorizmu
                           
                        
                              c)
                           
                           
                              bezpečnosť/boj proti terorizmu: spolupráca so špecializovanými agentúrami EÚ a jej členských štátov, okrem iného
                           
                        
                              d)
                           
                           
                              zvládanie katastrof: podporiť posilnenie spôsobilostí v oblasti predchádzania, včasného varovania a pripravenosti a ponúknuť užšie partnerstvo mechanizmu Únie v oblasti civilnej ochrany
                           
                        
            
                  
                     Dobre riadená politika týkajúca sa utečencov, migrácie a mobility
                  
                  
                     Mechanizmy preskúmania: partnerstvo v oblasti mobility a/alebo zasadnutia príslušných podvýborov, asociačnej rady
                  
                  EÚ a Jordánsko podpísali Partnerstvo v oblasti mobility v októbri 2014. Dohodli sa plniť vzájomné politické záväzky, ktoré z partnerstva vyplývajú, a vykonávať všetky opatrenia uvedené v súvisiacej prílohe, v súlade s určenými prioritami:
                  
                              —
                           
                           
                              podpora dobre riadenej legálnej migrácie a mobility
                           
                        
                              —
                           
                           
                              posilnenie kapacít príslušných jordánskych orgánov v oblasti riadenia hraníc a predchádzania nelegálnej migrácii
                           
                        
                              —
                           
                           
                              posilnenie prepojenia migrácie a rozvoja
                           
                        
                              —
                           
                           
                              posilnenie ochrany migrantov v súlade s medzinárodnými záväzkami.
                           
                        EÚ a Jordánsko sa zaviazali poskytnúť silnejší impulz smerom k vykonávaniu Partnerstva v oblasti mobility, zameriavajúc sa predovšetkým na činnosti uvedené v prílohe, s tým, že táto príloha je živým dokumentom, ktorý možno časom aktualizovať v miere, v ktorej sa dodržiavajú politické záväzky Partnerstva v oblasti mobility.
               
            
                  
                     Spravodlivosť a politické reformy, demokratické voľby a ľudské práva
                  
               
            
                  
                     Mechanizmy preskúmania: mechanizmus OSN pre ľudské práva, dialógy o ľudských právach, politické dialógy, zasadnutia asociačnej rady
                  
               
            
                  
                              1.
                           
                           
                              ďalší pokrok na ceste k nezávislosti justícii
                           
                        
                              2.
                           
                           
                              lepší prístup k právnej pomoci
                           
                        
                              3.
                           
                           
                              ďalšie politické reformy s cieľom zabezpečiť dlhodobú stabilitu a demokratickú správu vecí verejných v Jordánsku
                           
                        
                              4.
                           
                           
                              posilniť úlohu demokratických inštitúcií
                           
                        
                              5.
                           
                           
                              pokračovať v organizovaní demokratických volieb
                           
                        
                              6.
                           
                           
                              posilniť mechanizmy účasti občianskej spoločnosti na činnosti určitých pilotných odvetví
                           
                        
                              7.
                           
                           
                              vykonávať Národný plán pre ľudské práva na roky 2016 – 2025
                           
                        
                              8.
                           
                           
                              presadzovať a dodržiavať ľudské práva vrátane práv žien a účasti žien na verejnom živote
                           
                        
                              9.
                           
                           
                              plniť záväzky a povinnosti podľa medzinárodného a vnútroštátneho práva v oblasti ľudských práv
                           
                        
                              10.
                           
                           
                              vytvoriť rámec na ochranu pluralitných médií
                           
                        
               
                  
                     Bilaterálna úroveň
                  
                  
                              a)
                           
                           
                              rozpočtová podpora pre reformu sektora spravodlivosti
                           
                        
                              b)
                           
                           
                              budovanie kapacít a podpora v oblasti monitorovania a hodnotenia vplyvu
                           
                        
                              c)
                           
                           
                              podpora parlamentu a opatrení na podporu politických strán
                           
                        
                              d)
                           
                           
                              podpora nezávislej volebnej komisie
                           
                        
                              e)
                           
                           
                              volebné pozorovateľské misie EÚ (na pozvanie zo strany Jordánska)
                           
                        
                              f)
                           
                           
                              ďalšia podpora vládnych programov a mimovládnych iniciatív na presadzovanie a dodržiavanie ľudských práv, spolu s globálnymi prioritami EÚ v oblasti ľudských práv a na podporu programu jordánskej vlády v oblasti ľudských práv na roky 2016 – 2025
                           
                        
                              g)
                           
                           
                              ďalšia podpora rodovej rovnosti a ľudských práv, okrem iného na základe akčného plánu pre rodovú rovnosť
                           
                        
            
         Dodatok 2: Referenčné kritériá
      
      Na monitorovanie pokroku vo vykonávaní paktu EÚ a Jordánska sa navrhujú nasledujúce referenčné kritériá. Monitorovanie bude pravidelné a uskutoční sa minimálne raz ročne, a to v kontexte plánovaných mechanizmov preskúmania a zasadnutí súvisiacich s dvojstrannou spoluprácou medzi EÚ a Jordánskom.
      
                  Záväzky Jordánska
               
               
                  Záväzky EÚ
               
            
                  
                              —
                           
                           
                              
                                 50 000  pracovných miest pre sýrskych utečencov do konca roka 2016; 75 000  do konca roka 2017; 100 000  do konca roka 2018 pod podmienkou, že bude existovať dostatočný dopyt po pracovných povoleniach
                           
                        
                              —
                           
                           
                              Vzdelávanie: verejné a bezplatné vzdelávanie pre aspoň 140 000  sýrskych detí v roku 2016 a aspoň 190 000  detí na konci roka 2017
                           
                        
               
                  
                     Bilaterálna úroveň
                  
                  Celkovo minimálne 747 miliónov EUR nových finančných prostriedkov vyčlenených na rok 2016 a 2017 vrátane:
                  
                              —
                           
                           
                              makrofinančnej úverovej pomoci vo výške 200 miliónov EUR, ak sú splnené príslušné podmienky
                           
                        
                              —
                           
                           
                              108 miliónov EUR na humanitárnu pomoc v rokoch 2016 – 2017
                           
                        
                     Sýrski utečenci
                  
                  EÚ uplatňuje zjednodušené pravidlá pôvodu na jordánsky vývoz do EÚ za týchto podmienok:
                  
                              —
                           
                           
                              dĺžka trvania 10 rokov
                           
                        
                              —
                           
                           
                              v 18 vyhradených hospodárskych zónach a priemyselných oblastiach.